Správa Komisie Európskemu parlamentu a Rade o záverečnom hodnotení akčného programu Spoločenstva na podporu organizácií činných na európskej úrovni a špecifických činností v oblasti vzdelávania a odbornej prípravy /* KOM/2008/0337 v konečnom znení */





[pic] | KOMISIA EURÓPSKYCH SPOLOČENSTIEV | V Bruseli 5.6.2008 KOM(2008) 337 v konečnom znení SPRÁVA KOMISIE EURÓPSKEMU PARLAMENTU A RADE o záverečnom hodnotení akčného programu Spoločenstva na podporu organizácií činných na európskej úrovni a špecifických činností v oblasti vzdelávania a odbornej prípravy OBSAH 1. Úvod 3 2. Súvislosti externého hodnotenia 3 3. Externé hodnotenie: podmienky a metodika 4 3.1. Podmienky hodnotenia 4 3.2. Metodika 4 4. Zistenia a odporúčania hodnotiteľa so zreteľom na akciu 1 – Podpora vybraných inštitúcií 4 4.1. Vybrané inštitúcie, ktoré sa špecializujú na vzdelávanie, odbornú prípravu a výskum so zameraním na európsku integráciu 4 4.1.1. Zistenia hodnotiteľa 5 4.1.2. Najdôležitejšie odporúčania hodnotiteľa a pripomienky Komisie 5 4.2. Európske medziuniverzitné centrum pre ľudské práva a demokratizáciu 6 4.2.1. Zistenia hodnotiteľa 6 4.2.2. Najdôležitejšie odporúčania hodnotiteľa a pripomienky Komisie 7 4.3. Európska agentúra pre rozvoj v oblasti špeciálnych potrieb 8 4.3.1. Zistenia hodnotiteľa 7 4.3.2. Najdôležitejšie odporúčania hodnotiteľa a pripomienky Komisie 8 5. Zistenia a odporúčania hodnotiteľa so zreteľom na akciu 2 – Podpora pre európske asociácie aktívne v oblasti vzdelávania a odbornej prípravy 8 5.1. Zistenia hodnotiteľa 8 5.2. Najdôležitejšie odporúčania hodnotiteľa a pripomienky Komisie 9 6. Zistenia a odporúčania hodnotiteľa so zreteľom na akciu 3A – akcia Jean Monnet 9 6.1. Zistenia hodnotiteľa 10 6.2. Najdôležitejšie odporúčania hodnotiteľa a pripomienky Komisie 10 7. Zistenia a odporúčania hodnotiteľa so zreteľom na akciu 3B – Podpora otvorenej metódy koordinácie v oblasti vzdelávania 10 7.1. Zistenia hodnotiteľa 10 7.2. Najdôležitejšie odporúčania hodnotiteľa a pripomienky Komisie 11 8. Zistenia a odporúčania hodnotiteľa so zreteľom na akciu 3C – Odborná príprava sudcov vnútroštátnych súdov 11 8.1. Zistenia hodnotiteľa 10 8.2. Najdôležitejšie odporúčania hodnotiteľa a pripomienky Komisie 12 9. Závery Komisie 11 SPRÁVA KOMISIE EURÓPSKEMU PARLAMENTU A RADE o záverečnom hodnotení akčného programu Spoločenstva na podporu organizácií činných na európskej úrovni a špecifických činností v oblasti vzdelávania a odbornej prípravy ÚVOD Táto správa sa predkladá na základe článku 8 rozhodnutia Európskeho parlamentu a Rady č. 791/2004/ES z 21. apríla 2004, ktorým sa ustanovuje akčný program Spoločenstva na podporu organizácií činných na európskej úrovni a špecifických činností v oblasti vzdelávania a školenia (ďalej len „rozhodnutie“).[1] Vyžaduje sa v ňom, aby Komisia predložila správu o plnení cieľov programu Európskemu parlamentu a Rade. Táto správa sa musí okrem iného zakladať na externom hodnotení. Také hodnotenie sa vykonalo v roku 2007 vo forme záverečného hodnotenia akčného programu Spoločenstva na podporu organizácií činných na európskej úrovni a špecifických činností v oblasti vzdelávania a odbornej prípravy. Toto záverečné hodnotenie možno získať na tejto internetovej adrese: http://ec.europa.eu/dgs/education_culture/evalreports/education/2007/activereport_en.pdf. V správe sa vysvetľuje stanovisko Komisie k najdôležitejším záverom a odporúčaniam záverečného hodnotenia. SÚVISLOSTI EXTERNÉHO HODNOTENIA V období medzi aprílom 2004 až decembrom 2006 tvorilo dané rozhodnutie právny základ pre rôzne činnosti Spoločenstva v oblasti vzdelávania a odbornej prípravy. Program bol rozdelený na päť samostatných akcií: - Akcia 1 : v rámci ktorej sa poskytla podpora siedmim uvedeným inštitúciám (Európska univerzita, Európsky vysokoškolský inštitút, Európsky inštitút verejnej správy, Akadémia európskeho práva, Európske medziuniverzitné centrum pre ľudské práva a demokratizáciu, Európska agentúra pre rozvoj vzdelávania v oblasti špeciálnych potrieb a Medzinárodné centrum pre európske odborné vzdelávanie), - Akcia 2 : v rámci ktorej sa podporili európske asociácie aktívne v oblasti vzdelávania a odbornej prípravy, - Akcia 3A : zameraná na podporu vzdelávacích, výskumných a diskusných činností v rámci európskych integračných štúdií na inštitúciách pre vyššie vzdelávanie prostredníctvom akcie Jean Monnet, - Akcia 3B : v rámci ktorej sa podporili činnosti prispievajúce k cieľom stanoveným v pracovnom programe vzdelávania a odbornej prípravy na rok 2010 pomocou otvorenej metódy koordinácie, - Akcia 3C : v rámci ktorej sa podporili školenia sudcov vnútroštátnych súdov v oblasti práva EÚ. Platnosť rozhodnutia skončila 31. decembra 2006. Akcie, na ktoré sa vzťahovalo, dostali nové právne základy a nie všetky z nich tvoria ešte vždy súčasť jedného programu. EXTERNÉ HODNOTENIE: PODMIENKY A METODIKA Podmienky hodnotenia Na základe žiadosti o služby v kontexte rámcovej zmluvy o službách spojených s hodnotením a posudzovaním vplyvu bola spoločnosť ECOTEC Research and Consulting Ltd. poverená v decembri 2006, aby vykonala záverečné externé hodnotenie rozhodnutia. Hodnotenie zahrnovalo všetky akcie, na ktoré sa vzťahovalo rozhodnutie v období od začatia jeho platnosti v roku 2004 až do uplynutia jeho platnosti na konci roka 2006. So zreteľom na rôznorodosť cieľov a príjemcov v každej akcii v rámci rozhodnutia hodnotenie sa nimi zaoberalo samostatne a každej akcii boli venované závery a odporúčania. Metodika Hodnotenie ex-post sa uskutočnilo v období od decembra 2006 do júna 2007. Hodnotitelia pri plnení svojej úlohy využívali sekundárny výskum, rozsiahle prieskumy zainteresovaných strán a podrobné rozhovory. V metóde použitej v hodnotení sa odzrkadľovali odlišné úrovne pridelených rozpočtových prostriedkov na účely programu. Zber údajov bol preto v prípade akcie 1 rozsiahlejší ako v prípade ktorejkoľvek inej akcie a zvlášť obmedzený bol v súvislosti s akciou 2. ZISTENIA A ODPORÚčANIA HODNOTITEľA SO ZRETEľOM NA AKCIU 1 – PODPORA PRE VYBRANÉ INšTITÚCIE Akcia 1 rozhodnutia oprávňovala k poskytnutiu grantov Spoločenstva na podporu určitých prevádzkových a administratívnych nákladov pre sedem vybraných inštitúcií sledujúcich cieľ všeobecného európskeho záujmu. Medzi týmito siedmimi inštitúciami možno rozlíšiť tri skupiny: 1) inštitúcie, ktoré sa špecializujú v oblasti vzdelávania, odbornej prípravy a/alebo výskumu so zameraním na európsku integráciu (Európska univerzita, Európsky vysokoškolský inštitút, Európsky inštitút verejnej správy, Akadémia európskeho práva, Medzinárodné centrum pre európske odborné vzdelávanie); 2) Európske medziuniverzitné centrum pre ľudské práva a demokratizáciu; 3) Európska agentúra pre rozvoj vzdelávania v oblasti špeciálnych potrieb. Vybrané inštitúcie, ktoré sa špecializujú na vzdelávanie, odbornú prípravu a výskum so zameraním na európsku integráciu Z inštitúcií uvedených v akcii 1 sa päť z nich špecializuje na vzdelávanie, odbornú prípravu a/alebo výskum so zameraním na európsku integráciu: - Európska univerzita v Brugách a Natoline sa zameriava na postgraduálne vzdelávanie a odbornú prípravu v oblasti európskej integrácie na magisterskej úrovni, - Európsky vysokoškolský inštitút (EUI) vo Florencii poskytuje možnosti doktorandského a postdoktorandského výskumu v oblasti histórie, práva, ekonomiky a politických a spoločenských vied, - Európsky inštitút verejnej správy (EIPA) v Maastrichte poskytuje hlavne služby odbornej prípravy, aplikovaného výskumu a poradenstva pre verejné správy v členských štátoch EÚ, kandidátskych krajinách a inštitúciách EÚ, - Akadémia európskeho práva (ERA) v Trieri podporuje informovanosť, porozumenie a osvedčené postupy v oblasti práva EÚ prostredníctvom odborných vzdelávacích kurzov a diskusií určených odborníkom v oblasti práva, - Medzinárodné stredisko odborného vzdelávania (CIFE) v Nice je inštitúcia vzdelávania a odbornej prípravy, ktorá organizuje programy v oblasti európskych štúdií a federalizmu na rôznych miestach v Európe. Zistenia hodnotiteľa Vzhľadom na jednoznačnú potrebu väčšieho poznania v súvislosti s európskou integráciou, právom a politikou, hodnotiteľ vyzdvihuje veľký význam činností v oblasti vzdelávania, odbornej prípravy a výskumu podporovaných inštitúcií. Hodnotiteľ zdôrazňuje najmä úspešnú integráciu absolventov inštitúcií na trhu práce a objektívnu potrebu inštitúcií poskytujúcich nepretržitú odbornú prípravu pre jednotlivcov a orgány zapojené do uplatňovania a implementácie práva a politiky EÚ. Pokiaľ ide o účinnosť inštitúcií v dosahovaní výsledkov, hodnotiteľ zistil vysoký stupeň spokojnosti medzi bývalými študentmi a stážistami, ktorí uviedli, že čas strávený v inštitúciách veľmi zlepšil ich pochopenie európskeho práva a politiky (ako aj ich jazykové zručnosti) a že táto skutočnosť podporila ich pracovné perspektívy a/alebo viedla k zvýšenej individuálnej výkonnosti v práci. Hodnotiteľ je spokojný so stupňom efektívnosti vo fungovaní inštitúcií a zaznamenáva najmä vynikajúcu (veľmi nízku) mieru zlyhania medzi študentmi magisterského štúdia na Európskej univerzite a vysokú mieru ukončenia doktorandského štúdia na Európskom vysokoškolskom inštitúte. Najdôležitejšie odporúčania hodnotiteľa a pripomienky Komisie Hodnotiteľ sformuloval 18 konkrétnych odporúčaní so zreteľom na uvedených päť inštitúcií. S cieľom umožniť systematický prístup sa odporúčania preskupili a znovu sformulovali do týchto najdôležitejších bodov. Pripomienky Komisie sa uvádzajú kurzívou. 1) Profil inštitúcií: Hodnotiteľ považuje za potrebné preskúmať profily niektorých inštitúcií (najmä ERA) s cieľom ďalej rozvíjať ich vzájomnú komplementaritu, budovať na osobitných silných stránkach každej z nich a vyhýbať sa duplicite. Komisia súhlasí s týmto odporúčaním a už sa venuje úvahám o komplementarite uvedených inštitúcií. Komisia bude pokračovať v uplatňovaní svojho prístupu a bude sa vyhýbať financovaniu zbytočných duplicít medzi vybranými inštitúciami. 2) Interné monitorovanie a hodnotenie v rámci inštitúcií: Hodnotiteľ odporúča podporiť niektoré z vybraných inštitúcií (najmä CIFE a EIPA) s cieľom rozvíjať systematickejší prístup k internému monitorovaniu a hodnoteniu kvality a významu ich vzdelávacích a školiacich činností. Hodnotiteľ osobitne odporúča podporiť CIFE, aby uskutočnil systematickejšiu analýzu cieľov a koherentnosti jeho rôznych činností ako základu pre hlbšie posúdenie toho, či by sa niektoré činnosti mohli zefektívniť, aby boli lepšie zamerané. Komisia súhlasí s týmto odporúčaním. Zlepšenie kvality monitorovania a hodnotenia je hlavným záujmom Komisie. V priebehu roka 2007 sa prvýkrát vynaložilo úsilie v tejto oblasti a zámerom Komisie je pokračovať v práci s CIFE a EIPA na týchto otázkach počas roka 2008. 3) Rozšírenie účasti na činnostiach inštitúcií: Hodnotiteľ odporúča, aby inštitúcie (najmä EIPA a EUI) prijali opatrenia podporujúce žiadosti a účasť z krajín s nízkym zastúpením. Komisia je ochotná zúčastniť sa na analýze dôvodov možného nedostatočného zastúpenia určitých národností na činnostiach inštitúcií. Komisia je za čo najširšie možné rozširovanie informácií s cieľom napraviť situáciu. 4) Personálna politika inštitúcií: Hodnotiteľ odporúča podporiť Európsku univerzitu v jej politike posilňovania stálych pedagogických zamestnancov a EUI v prijímaní dodatočných opatrení na získavanie a udržanie kľúčových pracovníkov, najmä v oblasti hospodárstva. Komisia zdôrazňuje, že strategické rozhodnutia týkajúce sa personálnej politiky prijímajú príjemcovia a že Komisia nemá v úmysle zasahovať. Komisia súhlasí, že v medziach svojej úlohy prediskutuje v prípade potreby tieto otázky s vybranými inštitúciami. 5) Financovanie inštitúcií : Hodnotiteľ odporúča, najmä pokiaľ ide o CIFE, aby sa skúmalo alternatívne financovanie niektorých jeho činností, ktoré nemajú kľúčový charakter. Pokiaľ ide o ERA, hodnotiteľ odporúča skúmať životaschopnosť alternatívnych finančných plánov, ktoré väčšmi prispejú k podnikateľskej činnosti. Komisia zdôraznila význam tohto problému pre CIFE pri niekoľkých príležitostiach a CIFE si to uvedomuje. Komisia je taktiež ochotná skúmať alternatívne finančné opatrenia, ktoré väčšmi prispejú k podnikateľskej činnosti ERA. Európske medziuniverzitné centrum pre ľudské práva a demokratizáciu Európske medziuniverzitné centrum pre ľudské práva a demokratizáciu (EIUC) je interdisciplinárne centrum, ktoré tvorí 41 univerzít zo všetkých členských štátov EÚ a jeho ústredná jednotka má sídlo v Benátkach. Jeho vlajkovým programom je jedinečný nadnárodný európsky magisterský program v oblasti ľudských práv a demokratizácie (EMA). Zistenia hodnotiteľa Hodnotiteľ zdôrazňuje veľký význam EIUC ako jedinečnej siete, ktorá spája popredných európskych odborníkov na ľudské práva z veľkého počtu akademických organizácií a ponúka veľký výber perspektív, ktoré nemôže poskytnúť ani jedna fakulta. Význam európskeho magisterského programu spočíva v jeho interdisciplinárnom charaktere, jedinečnej kombinácii teórie a praxe a budovaní rozsiahlych sietí v tejto rozhodujúcej oblasti politiky pre Európu a svet. Pokiaľ ide o účinnosť EIUC hodnotiteľ zaznamenáva vysoký stupeň spokojnosti študentov a nárast výskumu na objednávku a akademických publikácií na vysokej úrovni týkajúcich sa ľudských práv. Väčšina účastníkov vykazovala jednoznačný vplyv EMA na postup v kariére. Navyše je tu vplyv na zvyšovanie povedomia o otázkach európskych ľudských práv a demokratizácie medzi vnútroštátnymi politikmi, tvorcami politiky a MVO. Pokiaľ ide o efektívnosť, uvádza sa, že nová štruktúra riadenia EIUC funguje dobre. Opatrenia v oblasti riadenia sú však vzhľadom na štruktúru EIUC a program EMA zložité, s tým výsledkom, že pracovníci EIUC sa musia zaoberať zamestnancami v ďalších 41 inštitúciách. Jedným z hlavných problémov, ktorému EIUC čelilo v minulosti, bola nedostatočná finančná stabilita, ale tento problém sa nedávno vyriešil v rámci finančných výhľadov na obdobie 2007 – 2013. Najdôležitejšie odporúčania hodnotiteľa a pripomienky Komisie Hodnotiteľ sformuloval sedem konkrétnych odporúčaní v súvislosti s EIUC. S cieľom umožniť systematický prístup sa odporúčania preskupili a znovu sformulovali do týchto najdôležitejších bodov. Pripomienky Komisie sa uvádzajú kurzívou. 1) Profil, štruktúra a rozpočet EIUC: Hodnotiteľ odporúča preskúmať hodnotu zjednodušenia siete zapojenej do poskytovania programu EMA a nabádať EIUC, aby sa snažilo o jasnejší profil mimo EMA. Zjednodušenie siete je mimoriadna výzva vzhľadom na 41 univerzít zapojených do programu EMA, avšak nedávno sa vynaložilo úsilie na vytvorenie lepšie fungujúcej štruktúry riadenia. Komisia súhlasí s tým, že EIUC by mohlo viac skúmať spôsoby rozširovania jeho činností mimo EMA. Komisia taktiež podnecovala EIUC, aby hľadalo diverzifikovanejšie finančné prostriedky z vonkajších zdrojov a stalo sa tak menej závislým na financovaní z prostriedkov EÚ. 2) Personálna politika EIUC: Hodnotiteľ odporúča možnosť zvýšenia výskumnej kapacity EIUC prostredníctvom stálych zamestnancov. Komisia súhlasí s týmto odporúčaním; jeho uskutočnenie však bude vyžadovať stabilné externé zdroje. 3) Politika EIUC vo vzťahu k absolventom: Hodnotiteľ odporúča, aby sa výber pre štipendijný program uskutočnil v skoršom termíne a aby EIUC vykonalo podrobnejšie monitorovanie zamestnávania absolventov. Komisia súhlasí s tým, že výberový postup pre štipendijný program by sa mal uskutočniť v skoršom termíne; závisí to však od niekoľkých zainteresovaných strán (vrátane predsedníctiev EÚ) a ich rozhodovacieho procesu. Existuje združenie absolventov, ktoré by mohlo EIUC uľahčiť úlohu monitorovania zamestnávania absolventov. Združenie absolventov je vo fáze vývoja; všetkým absolventom programu EMA bol nedávno zaslaný dotazník s cieľom zhromaždiť širokú škálu informácií, vrátane informácií o ich zamestnaní. 4) Rozšírenie účasti na činnostiach EIUC: Hodnotiteľ odporúča organizovať podujatia EIUC v nových členských štátoch a účasť nových univerzít z týchto krajín na programe. Komisia potvrdzuje, že EIUC sa už na to podujalo v rámci grantu na roky 2007 – 2008, hlavne prostredníctvom prerozdelenia finančných prostriedkov v rámci tomto grantu. Európska agentúra pre rozvoj vzdelávania v oblasti špeciálnych potrieb Cieľom Agentúry pre rozvoj vzdelávania v oblasti špeciálnych potrieb (AED) v Odense je zlepšenie vzdelávacej politiky a praxe pre učiacich sa so zvláštnymi potrebami. Zameriava sa na také otázky ako sú rovnaké príležitosti, dostupnosť, inkluzívne vzdelávanie a presadzovanie kvality vzdelania. Zistenia hodnotiteľa Pokiaľ ide o význam , hodnotiteľ zdôrazňuje dôležitý príspevok AED k posilňovaniu spolupráce medzi ministerstvami školstva vo svojich členských krajinách a skutočnosť, že pôsobí ako ich platforma v citlivej oblasti vzdelávania v oblasti špeciálnych potrieb. Účinnosť AED spočíva hlavne vo zvyšovaní povedomia o európskych otázkach v oblasti vzdelávania v oblasti špeciálnych potrieb medzi vnútroštátnymi politikmi, tvorcami politík, MVO a verejnosťou. Navyše AED významne prispieva k zlepšeniam politiky vzdelávania v oblasti špeciálnych potrieb na vnútroštátnej, regionálnej a miestnej úrovni. AED pôsobí ako jedinečný spoločný európsky referenčný rámec pre začlenenie žiakov so zvláštnymi potrebami. Najdôležitejšie odporúčania hodnotiteľa a pripomienky Komisie Hodnotiteľ sformuloval päť konkrétnych opatrení v súvislosti s AED. S cieľom umožniť systematický prístup sa odporúčania preskupili a znovu sformulovali do týchto najdôležitejších bodov. Pripomienky Komisie sa uvádzajú kurzívou. 1) Spolupráca AED s ostatnými partnermi : Hodnotiteľ odporúča podporovať AED, aby skúmala užšiu spoluprácu s odborníkmi v jej kľúčových oblastiach záujmu ako aj projekty spolupráce s externými agentúrami. Komisia chce získať maximum synergie z pridelených čiastok a má v úmysle podporovať spoluprácu AED s odborníkmi a externými agentúrami. 2) Komunikácia a popularizácia AED : Hodnotiteľ odporúča, aby AED posilnila popularizáciu svojich činností, výstupov a výsledkov na vnútroštátnej úrovni s využitím svojich členov a nových metód popularizácie a zlepšila svoju komunikáciu s Komisiou. Zámerom Komisie je spolupracovať s AED na zlepšení metód popularizácie aj na vnútroštátnej úrovni od roku 2008. Po uplynutí obdobia, na ktoré sa vzťahovalo hodnotenie (2004 – 2006), sa počas roka 2007 komunikácia s Komisiou výrazne zlepšila. ZISTENIA A ODPORÚčANIA HODNOTITEľA SO ZRETEľOM NA AKCIU 2 – PODPORA PRE EURÓPSKE ASOCIÁCIE AKTÍVNE V OBLASTI VZDELÁVANIA A ODBORNEJ PRÍPRAVY Akcia 2 rozhodnutia oprávňovala k poskytnutiu grantov Spoločenstva na podporu určitých prevádzkových a administratívnych nákladov európskych asociácií aktívnych v oblasti vzdelávania a odbornej prípravy, ktoré majú členov najmenej v 12 členských štátoch EÚ. Granty boli pridelené na základe každoročných výziev na predkladanie návrhov. Zistenia hodnotiteľa Hodnotiteľ považuje Akciu 2 za relevantnú , pretože najmenej jedna z podporovaných európskych asociácií sa zaoberala všetkými strategickými prioritami pracovného programu vzdelávania a školenia. Účinnosť akcie 2 je vidieť vo vybudovaní trvalých sietí a štruktúr medzi rôznymi skupinami zainteresovaných strán v celej EÚ, dlhodobom profilovaní a formovaní politiky. Až na jednu výnimku dospel hodnotiteľ k záveru, že poskytnutá podpora vytvorila pridanú hodnotu a bola účinná . Najdôležitejšie odporúčania hodnotiteľa a pripomienky Komisie Hodnotiteľ sformuloval dve konkrétne odporúčania v súvislosti s akciou 2. Pripomienky Komisie sa uvádzajú kurzívou. 1) Strategické ciele : Hodnotiteľ odporúča, aby sa znovu posúdilo, na ktoré strategické ciele pracovného programu vzdelávania a odbornej prípravy sa zameriavajú asociácie financované prostredníctvom tejto akcie. Komisia berie do úvahy odporúčanie s cieľom opätovne sformulovať priority a kritéria prideľovania vo výzve na predkladanie návrhov. 2) Výsledky : Hodnotiteľ odporúča, aby sa kládol väčší dôraz na zvyšovanie vplyvu činností vyvíjaných prostredníctvom podporovaných asociácií. Hodnotiteľ je presvedčený, že akcia 2 bola príliš zameraná na budovanie, udržiavanie a rozširovanie sietí na úkor ostatných hmatateľných výsledkov. Osobitným účelom akcie 2 je – a zostane – podporovať prevádzkové a administratívne aspekty združení európskej siete. Komisia je aj napriek tomu za zvyšovanie vplyvu činností vyvíjaných príjemcami a bude skúmať spôsoby ako tieto hmatateľné výstupy rozšíriť . ZISTENIA A ODPORÚčANIA HODNOTITEľA SO ZRETEľOM NA AKCIU 3A – AKCIA JEAN MONNET Akcia 3A rozhodnutia oprávňovala k poskytnutiu podpory Spoločenstva na činnosti v oblasti vyššieho vzdelávania týkajúce sa európskej integrácie. Mala formu akcie Jean Monnet, ktorej účelom bolo zvýšiť vedomosti a povedomie o otázkach týkajúcich sa európskej integrácie podporovaním vyučovania, výskumu a úvah v danej oblasti v univerzitných zariadeniach na celom svete. Akcia Jean Monnet, ktorá začala v roku 1990, podporuje akademickú excelentnosť prostredníctvom udeľovania prestížnych titulov, ako je napríklad stredisko excelentnosti Jean Monnet alebo katedra Jean Monnet úspešným žiadateľom v každoročných výzvach na predkladanie návrhov. Profesori Jean Monnet v súčasnosti pôsobia v 60 krajinách na piatich kontinentoch a každoročne oslovujú 250 000 študentov. Zistenia hodnotiteľa[2] Hodnotiteľ zdôrazňuje veľký význam akcie Jean Monnet pri podporovaní porozumenia a diskusie o EÚ (v súlade s prioritou Komisie v oblasti komunikácie a plánu D) a posilňovaním zviditeľňovania EÚ v kandidátskych a tretích krajinách, a zároveň aj pri poskytovaní pomoci pri budovaní vzdelávacích kapacít v danej oblasti. Pokiaľ ide o účinnosť , hodnotiteľ uvádza, že spojenie Jean Monnet je vplyvným nástrojom pri zvyšovaní informovanosti o európskych štúdiách, zlepšovaní kvality vyučovania a dobrého mena zúčastnených univerzít a vo vytváraní nových vyučovacích aktivít spojených s EÚ. Zistilo sa, že účinky sú mimoriadne výrazné v krajinách, ktoré nie sú členmi EÚ. Hodnotiteľ tiež zdôrazňuje, že akademickí pracovníci programu Jean Monnet sú aktívne zapojení do popularizácie a výmeny, čo odráža multiplikatívny účinok aktivít podporovaných v rámci akcie Jean Monnet. Podľa hodnotiteľa spočíva pridaná hodnota akcie Jean Monnet v jej dvojakej funkcii, a to ako zdroja potrebného príjmu pre vysokoškolské katedry aktívne v oblasti štúdií EÚ a ako „značky“ kvality, ktorá pomáha posilňovať dobré meno katedry, na ktorej sa vykonávajú aktivity programu Jean Monnet a dobré meno jednotlivcov, ktorí ich riadia. Podľa hodnotiteľa táto dvojaká funkcia umožňuje, aby akcia dosahovala zvlášť pôsobivú škálu výsledkov a vplyvov za pomerne málo peňazí, čím sa akcia stáva veľmi efektívnou . Akcia Jean Monnet je navyše jedným z mála programov EÚ, ktorý je otvorený pre účastníkov z celého sveta. Pozitívne to prispieva k zviditeľňovaniu EÚ mimo Európy. Najdôležitejšie odporúčania hodnotiteľa a pripomienky Komisie Hodnotiteľ odporúča, aby sa skúmali mechanizmy propagovania značky Jean Monnet vo väčšom rozsahu v rámci EÚ aj mimo nej ako prostriedku na zvýšenie uznania medzi študentmi a verejnosťou. Pripomienky Komisie sa uvádzajú kurzívou. Komisia súhlasí s týmto odporúčaním. Nové publikácie akcie Jean Monnet a nová internetová stránka Jean Monnet, ktoré sa pripravujú, by mali pomôcť spropagovať značku Jean Monnet. Nadväzujú sa kontakty s GR pre vonkajšie vzťahy a GR pre komunikáciu s cieľom ďalšieho rozširovania informácií o akcii Jean Monnet ako o základnom nástroji v rámci približovania občanov k EÚ a zlepšenia zviditeľnenia EÚ vo svete. ZISTENIA A ODPORÚčANIA HODNOTITEľA SO ZRETEľOM NA AKCIU 3B – PODPORA OTVORENEJ METÓDY KOORDINÁCIE V OBLASTI VZDELÁVANIA Akcia 3B rozhodnutia oprávňovala k poskytnutiu grantov Spoločenstva na podporu činností, ktoré prispievajú k dosiahnutiu budúcich cieľov systémov vzdelávania a odbornej prípravy v Európe. Má formu výziev na predkladanie návrhov štúdií, stretnutí odborníkov a informačných aktivít s cieľom podporovať členské štáty pri plnení cieľov pracovného programu „Vzdelávanie a odborná príprava 2010“ prostredníctvom otvorenej metódy koordinácie (OMK). Zistenia hodnotiteľa Hodnotiteľ považuje akciu 3B za relevantnú a v súlade s cieľmi pracovného programu Vzdelávanie a odborná príprava 2010. Pokiaľ ide o jej účinnosť , hodnotiteľ uvádza, že sa predpokladá, že výstupy podporovaných činností (hlavne semináre, konferencie a publikácie) v dlhodobom horizonte pozitívne prispejú k dosiahnutiu zamýšľaných výsledkov, najmä vytvorením trvalých sietí medzi zainteresovanými stranami na vnútroštátnej úrovni. Hodnotiteľ uvádza, že z hľadiska efektívnosti posudzujú všetky orgány financovanie Komisie ako veľmi prospešné. Najdôležitejšie odporúčania hodnotiteľa a pripomienky Komisie Hodnotiteľ predkladá dve dôležité odporúčania. Pripomienky Komisie sa uvádzajú kurzívou. 1) „ Neúčasť“ určitých členských štátov : Hodnotiteľ odporúča preskúmať dôvody neúčasti určitých členských štátov a prípadne prijať kroky na odstránenie akýchkoľvek prekážok. O tejto otázke sa diskutovalo v koordinačnej skupine pre vzdelávanie a odbornú prípravu 2010. Jeden z hlavných dôvodov uvedených na vysvetlenie neúčasti určitých členských štátov spočíval v tom, že tieto krajiny pociťovali, že museli prejsť časovo náročnými postupmi predkladania žiadostí, aby získali pomerne malé sumy finančnej podpory. V najnovšej výzve na predkladanie návrhov 27/07 „Vytvorenie a implementácia vnútroštátnych stratégií celoživotného vzdelávania – Vzdelávanie a odborná príprava 2010“, bola najvyššia suma zvýšená na 100 000 EUR. 2) Prilákanie nových zainteresovaných strán : Hodnotiteľ odporúča, aby sa v budúcich výzvach na predkladanie návrhov kládol väčší dôraz na prilákanie širšej škály účastníkov na podujatia a iné projekty organizované v rámci projektov. Ovplyvnilo by to súčasné predstavy niektorých ľudí, že také podujatia často nedokážu pritiahnuť nové zainteresované strany. O tejto otázke sa diskutovalo v koordinačnej skupine pre vzdelávanie a odbornú prípravu 2010. Väčšina členov nesúhlasí, aby sa aj iné orgány okrem vnútroštátnych ministerstiev zúčastňovali na takýchto výzvach. V najnovšej výzve na predkladanie návrhov 27/07 „Vytvorenie a implementácia vnútroštátnych stratégií celoživotného vzdelávania – Vzdelávanie a odborná príprava 2010“ je jedným z kritérií výberu to, aby všetky činnosti zahrnovali širokú škálu kľúčových zainteresovaných strán na všetkých úrovniach, ktoré sa zaoberajú vytváraním alebo vykonávaním stratégií celoživotného vzdelávania, alebo sa na nich zúčastňujú, vrátane tých, ktorí tvoria politiku a rozhodujú, odborníkov, dodávateľov, sociálnych partnerov, zástupcov občianskej spoločnosti a účastníkov vzdelávania. ZISTENIA A ODPORÚčANIA HODNOTITEľA SO ZRETEľOM NA AKCIU 3C – ODBORNÁ PRÍPRAVA SUDCOV VNÚTROšTÁTNYCH SÚDOV Akcia 3C rozhodnutia oprávňovala k poskytnutiu grantov Spoločenstva na podporu odbornej prípravy v oblasti európskeho práva určeného najmä pre sudcov vnútroštátnych súdov. Mala formu výziev na predkladanie návrhov na podporu odbornej prípravy pre sudcov v osobitnej oblasti súťažného práva EÚ. Zistenia hodnotiteľa Hodnotiteľ považuje akciu 3C za vysoko relevantnú so zreteľom na modernizáciu súťažného práva EÚ podľa nariadenia (ES) č. 1/2003, ktorým sa vnútroštátnym súdom udeľuje právomoc uplatňovať články 81 a 82 Zmluvy o ES v plnom rozsahu. V tomto kontexte sa podpora projektov na posilnenie justičnej spolupráce medzi sudcami vnútroštátnych súdov a poskytovanie odbornej prípravy spojenej s vykonávaním článkov 81 a 82 Zmluvy o ES pokladajú za zvlášť potrebné a v súlade s cieľmi programu. Pokiaľ ide o účinnosť , hodnotiteľ uvádza, že dôkazy, ktoré sú k dispozícii, naznačujú, že programom sa dosiahol zamýšľaný výsledok, najmä lepšie poznanie súťažného práva ES a väčšia konzistentnosť v jeho uplatňovaní a najmä v uplatňovaní článkov 81 a 82 Zmluvy o ES zo strany sudcov vnútroštátnych súdov. Hodnotiteľ je taktiež presvedčený, že akcia 3C zvýšila povedomie medzi sudcami o potrebe aktualizovať ich kvalifikáciu a znalosti v oblasti súťažného práva ES a že akcia mala multiplikačný účinok. Vyzdvihla sa aj pridaná hodnota, ktorú prinieslo budovanie sietí a vytvorenie lepších prepojení medzi sudcami vnútroštátnych súdov. Hodnotiteľ dospel k záveru, že viazané zdroje (pridelené na granty) sa využili efektívne . Najdôležitejšie odporúčania hodnotiteľa a pripomienky Komisie Hodnotiteľ odporúča, aby Komisia vzhľadom na dôležitosť súťažného práva ES pri zabezpečovaní rovnosti príležitostí na vnútornom trhu EÚ posúdila možnosť poskytovania štruktúrovanejšej podpory v oblasti spolupráce medzi sudcami v oblasti súťažného práva, zvlášť vo forme siete na úrovni EÚ . Táto sieť by mohla byť otvorená pre sudcov v oblasti súťažného práva, ako aj pre všetkých tých, ktorí sa zaujímajú o túto oblasť, a poskytovala by potrebné informácie o príslušných rozsudkoch prijatých na vnútroštátnej úrovni. Keďže uplatňovanie súťažného práva ES bolo určité obdobie decentralizované, informácie o rozsudkoch boli do dnešného dňa rozptýlené alebo dokonca neboli k dispozícii. Z toho dôvodu by bol žiaduci jednotný nástroj, ktorý by sudcom a iným odborníkom v oblasti práva umožňoval prístup k informáciám a výmenu názorov, ako aj nadväzovanie nových kontaktov so sudcami z iných krajín. V dôsledku zvýšeného vplyvu ekonomiky na súťažné právo EÚ by bol taký zdroj užitočný aj na výmenu názorov a skúseností v tejto oblasti. Pripomienky Komisie k tomuto odporúčaniu sa uvádzajú kurzívou. Komisia víta toto odporúčanie. Vytvorenie sietí spolupráce medzi sudcami vnútroštátnych súdov, ktoré poskytuje aj možnosť výmeny názorov medzi sudcami, bolo od začiatku (2002) jedným z hlavných cieľov vzdelávacieho programu a ako také sa presadzovalo zároveň s cieľom odborne vzdelávať sudcov vnútroštátnych súdov. Na financovanie takej siete spolupráce však bolo predložených veľmi málo návrhov. Napriek tomu je potrebné zdôrazniť, že vzdelávacie projekty, ktoré boli spolufinancované, tiež prinášajú – ako jeden z ich cieľov – vytvorenie sietí medzi zúčastnenými sudcami a podporu existujúcich sietí. Najlepším príkladom existujúcej siete, ktorej aktivity sa podporovali, je „Združenie európskych sudcov v oblasti súťažného práva (AECLJ)“, ktoré spravuje zo svojho sídla v Londýne sieť sudcov v oblasti súťažného práva. Pokiaľ ide o informácie o rozsudkoch, Komisia odkazuje na svoju internetovú stránku (http://ec.europa.eu/comm/competition/elojade/antitrust/nationalcourts/), na ktorej sa uverejňujú všetky rozsudky vnútroštátnych súdov v súvislosti s uplatňovaním článkov 81 a 82 Zmluvy o ES. Internetová stránka sa sústavne aktualizuje a poskytuje kľúčové údaje v súvislosti s vynesenými rozsudkami a znenie rozsudkov, ktoré nemá dôverný charakter. ZÁVERY KOMISIE So zreteľom na priority Komisie a v súlade s výsledkami hodnotenia vyvodzuje Komisia tieto závery z implementácie akčného programu Spoločenstva na presadzovanie organizácií aktívnych na európskej úrovni a na podporu špecifických aktivít v oblasti vzdelávania a školenia. Akcia 1 – Podpora vybraných inštitúcií Inštitúcie, ktoré sa špecializujú na štúdie o európskej integrácii Komisia usudzuje, že pokračujúca podpora pre Európsku univerzitu, Európsky vysokoškolský inštitút, Európsky inštitút verejnej správy a Akadémiu európskeho práva je nevyhnutná, aby pre obyvateľstvo Európy, štátne správy a tvorcov politík členských štátov a EÚ zabezpečila výhodu vysokokvalitného vzdelania, odbornej prípravy, výskumu a/alebo reflexie týkajúcej sa politiky, ktorá je výsledkom spolupráce v skutočne transeurópskom rámci a prostredí. Podpora týmto inštitúciám sa na obdobie 2007 až 2013 integrovala do programu Jean Monnet v rámci programu celoživotného vzdelávania.[3] Európske medziuniverzitné centrum pre ľudské práva a demokratizáciu Vzhľadom na závažnosť, ktorú EÚ pripisuje podpore demokracie a ľudských práv na celom svete, Komisia usudzuje, že je nevyhnutné naďalej podporovať jedinečné nadnárodné Európske medziuniverzitné centrum pre ľudské práva a demokratizáciu, najmä pokiaľ ide o európsky magisterský program v oblasti ľudských práv a demokratizácie. Podpora pre EIUC je na obdobie 2007 až 2013 integrovaná do finančného nástroja na podporu demokracie a ľudských práv na celom svete.[4] Európska agentúra pre rozvoj vzdelávania v oblasti špeciálnych potrieb Komisia usudzuje, že Európska agentúra pre rozvoj vzdelávania v oblasti špeciálnych potrieb plní veľmi dôležitú úlohu ako európska platforma spolupráce a inovácie, pokiaľ ide o vzdelávanie v oblasti špeciálnych potrieb, a uznáva, že pokračujúca podpora pre túto inštitúciu je nevyhnutná. Podpora pre Európsku agentúru pre rozvoj vzdelávania v oblasti špeciálnych potrieb bola na obdobie 2007 až 2013 integrovaná do programu Jean Monnet v rámci programu celoživotného vzdelávania. Akcia 2 – Podpora európskych asociácií aktívnych v oblasti vzdelávania a školenia Komisia považuje za užitočné naďalej podporovať vytváranie a konsolidáciu trvalých sietí a štruktúr medzi rôznymi skupinami zainteresovaných strán vo vzdelávaní a odbornej príprave s cieľom podporovať priority EÚ v oblasti vzdelávania a odbornej prípravy. Taká podpora je na obdobie 2007 až 2013 integrovaná do programu Jean Monnet v rámci programu celoživotného vzdelávania. V súvislosti s prioritou priblížiť občanov k EÚ považuje Komisia za užitočné rozšíriť rozsah pôsobnosti výziev na predkladanie návrhov v rámci tejto položky najmä na európske asociácie aktívne v oblasti vzdelávania a odbornej prípravy na tému európskej integrácie. Akcia 3A – Akcia Jean Monnet Komisia považuje za nevyhnutné naďalej podporovať vyučovanie, výskum, diskusiu a úvahy o európskej integrácii na inštitúciách vyššieho vzdelávania na celom svete s cieľom zvyšovať povedomie a vedomosti o EÚ medzi európskymi občanmi, posilňovať zviditeľnenie EÚ vo svete a umožniť tvorcom politík a občianskej spoločnosti využívať akademické úvahy o súčasných témach európskej integrácie. Taká podpora je na obdobie 2007 až 2013 integrovaná do programu Jean Monnet v rámci programu celoživotného vzdelávania. Komisia usudzuje, že sieť odborníkov na európsku integráciu v rámci akcie Jean Monnet by sa mala naďalej rozrastať a to v rámci EÚ aj mimo nej. Akcia 3B – Podpora otvorenej metódy koordinácie vo vzdelávaní Komisia považuje za užitočné naďalej podporovať činnosti v oblasti spolupráce medzi vnútroštátnymi orgánmi na európskej úrovni, vrátane otvorenej metódy koordinácie, na účely podporovania priorít EÚ v oblasti vzdelávania a odbornej prípravy. Taká podpora je na obdobie 2007 až 2013 integrovaná do prierezového programu v rámci programu celoživotného vzdelávania. Akcia 3C – Odborná príprava sudcov vnútroštátnych súdov Vzhľadom na dôležitú úlohu, ktorú sudcovia vnútroštátnych súdov zohrávajú v presadzovaní práva EÚ vo všeobecnosti a najmä súťažného práva EÚ a vzhľadom na objektívnu potrebu ďalšej odbornej prípravy a vytvárania sietí medzi sudcami vnútroštátnych súdov v týchto oblastiach považuje Komisia za nevyhnutné naďalej podporovať odbornú prípravu sudcov vnútroštátnych súdov v politike hospodárskej súťaže. Taká podpora je na obdobie 2007 až 2013 integrovaná do osobitného programu „Civilná justícia“ ako súčasť všeobecného programu „Základné práva a spravodlivosť“.[5] [1] Ú. v. EÚ. L 138, 30.4.2004. [2] Treba poznamenať, že zistenia hodnotiteľa sa týkajú len projektov Jean Monnet vyplývajúcich z každoročnej výzvy na predkladanie návrhov. Hodnotiteľ neskúmal vplyv a kvalitu konferencií Jean Monnet na vysokej úrovni ani úvahy, v rámci ktorých sa stretávajú špičkoví akademici, tvorcovia politík a zástupcovia občianskej spoločnosti. [3] Rozhodnutie Európskeho parlamentu a Rady č. 1720/2006/ES z 15. novembra 2006, ktorým sa ustanovuje akčný program v oblasti celoživotného vzdelávania, Ú. v. EÚ L 327, 24.11.2006. [4] Nariadenie Európskeho parlamentu a Rady (ES) č. 1889/2006 z 20. decembra 2006 o zavedení nástroja financovania na podporu demokracie a ľudských práv vo svete, Ú. v. EÚ L 386, 29.12.2006. [5] Rozhodnutie Európskeho parlamentu a Rady č. 1149/2007/ES z 25. septembra 2007, ktorým sa na obdobie rokov 2007 – 2013 ako súčasť všeobecného programu Základné práva a spravodlivosť“ ustanovuje osobitný program Civilná justícia, Ú. v. EÚ L 257, 3.10.2007.